Poikkeustila kestää vuorokauden. Viemärit hitsataan umpeen, sähkökaapit ja roskakorit tarkistetaan pommien varalta ja joukkoliikenne pysäytetään.

Katseet kohdistuvat nyt Helsinkiin. Suomalaisia on muistutettu siitä päivittäin.

Venäjän presidentti Vladimir Putin ja Yhdysvaltain presidentti Donald Trump tapaavat ensimmäistä kertaa kahden kesken. Show on valmis alkamaan.

Tässä ei saa seistä.

Poliisi viittoo jo toiselle puolelle katua, mutta ensin yksi asia selväksi: Tuolla puun takana seisovaa naista ei saa kuvata.

Ai tuota CIA:n agenttia?

Ponnaritukkainen nainen harmaassa pikkutakissa ja beigeissä housuissa on juuri käynyt puhumassa mustassa autossa istuville miehille, joilla on silmillään mustat lasit.

Poliisia ei naurata yhtään.

Kadulle kerääntyy lähistöllä asuvia perheitä, pariskuntia, eläkeläisiä. Sitten saapuu pitkä letka isoja poliisiautoja.

Kymmenkunta tummiin virka-asuihin, luotiliiveihin, suojalaseihin ja kypäriin puettua miestä ryhtyy paimentamaan haluttomasti perääntyvää yleisöä kauemmas.

Helikopterin ääni vuoroin heikkenee ja voimistuu, kun se kiertää Kalastajatorpan yläpuolella.

Helsingissä on jopa 2 000 poliisia. Se tarkoittaa, että melkein joka neljäs Suomen poliisi on hälytetty kaupunkiin.

Tässäkään ei saa seistä, reitin vierellä ei saa olla.

Turvaohjeistus on sellainen.

Helsinki-Vantaan lentokenttä on eristetty, Mannerheimintie suljettu ja varusmiehet tuotu varuskunnista teiden varsille.

Tarkka-ampujat, agentit ja kolme helikopteria ovat vastassa, kun Yhdysvaltain presidentin lentokone laskeutuu kentälle sunnuntai-iltana kello 20.55.

Kymmenien autojen letka lähtee saattamaan maailman vartioiduinta miestä.

Kun presidentin musta Cadillac kääntyy Kalastajatorpalle Suomen ja Yhdysvaltojen liput keulassaan, sumppuun pakattu yleisö hengittää samanaikaisesti sisään.

Ja ulos: ”Trumppi…”

Tummennettuun ikkunaan ilmestyy maailman kuuluisin käsi.

Se on aivan tavallisen kokoinen.

Aurinko värjää sen keltaiseksi.

Kaksi päivää ennen tapaamista Trump julistaa Euroopan unionin Yhdysvaltain viholliseksi.

EU on Yhdysvaltain suurin kauppakumppani. Amerikkalaiset haluavat ostaa eurooppalaista tavaraa enemmän kuin eurooppalaiset amerikkalaista.

Verenimijöitä, Trump tulkitsee.

Vieraillessaan Britanniassa hän kehottaa pääministeri Theresa Mayta haastamaan unionin oikeuteen. Aiemmin hän on ehdottanut Ranskan presidentille Emmanuel Macronille Frexitiä.

Sunnuntaina 16. heinäkuuta 2018 Yhdysvaltain presidentin lentokone laskeutuu EU:n jäsenmaan kamaralle.

Koneen eteen levitetty punainen matto on hieman liian lyhyt. Päästäkseen autoonsa Trumpin on astuttava vihollisen maaperälle.

Seuraavana aamuna presidentti Sauli Niinistö ottaa Trumpin vastaan Mäntyniemessä.

Aamiaisella keskustellaan eurooppalaisten huolista, erityisesti sotilasliitto Natoon liittyvistä. Julkisuudessa presidentti Niinistö ei kritisoi Trumpin EU-puheita.

Pääministeri Sipilä on maakuntamatkalla.

Ulkoministeri Soini tapaa amerikkalaisen ja venäläisen kollegansa.

Valtiovarainministeri Orpo määrittelee Twitterissä Suomen ulkopoliittisen linjan: Emme ole neutraali valtio, olemme EU:n jäsenmaa.

Liput liehuvat Presidentinlinnan edustalla: Suomen, Yhdysvaltojen, Venäjän.

EU:n sinistä tähtilippua ei ole nostettu salkoon.

Marssin järjestäjät odottavat jopa 15 000 osallistujaa. Maakunnista on järjestetty bussikyytejä, tapahuma kiinnostaa ulkomaillakin.

Kaksi päivää aiemmin kymmenet tuhannet ovat marssineet Lontoossa, tuhannet Skotlannissa.

Helsingissä aktiiviset kansalaiset, ihmisoikeusjärjestöt ja anarkistit ovat kutsuneet kaikki mukaan.

Poliisille on ilmoitettu yhteensä 16 protestia. Suurin, Helsinki Calling -mielenosoitus on tarkoitus järjestää maanantaina, kun Yhdysvaltain ja Venäjän presidentit ovat kaupungissa.

Marssi aikaistetaan sunnuntaille. Syyt ovat ”tuotannolliset”, sen enempää ei selitellä.

Kun kulkue lähtee etenemään Kaisaniemen kentältä, poliisi arvioi osallistujien määräksi 1500.

Helsinki Calling -mielenosoituksen tarkoitus ei ole vastustaa kumpaakaan presidenttiä. Se puolustaa ihmisoikeuksia, demokratiaa, kansalaisyhteiskuntaa, rauhaa. Ja vastustaa pakkopalautuksia, Ukrainan miehitystä, poliittisia vankeja ja fasismia, muun muassa.

Poliisi on kertonut aiemmin, että aatteen vahvuus ja säätila vaikuttavat siihen, ketkä tulevat paikalle. Nyt on läkähdyttävä helle ja aika monta aatetta.

Naapurikorttelissa myydään punaisia lippiksiä. Perussuomalaiset nuoret toivottavat Trumpia tervetulleeksi.

Paikalla on enimmillään 50 ihmistä. Ei aiheuta häiriöitä liikenteessä, poliisi tiedottaa.

Amerikkalainen uutiskanava MSNBC luonnehtii suomalaisten protesteja kesäfestivaaliksi.

Maanantaina, kokouspäivänä suomalaiset palaavat kaupunkiin.

Heidät teljetään mellakka-aidoilla turvallisen matkan päähän Esplanadista. Mannerheimintiellä poliisi hätistelee uteliaita kauemmas eristysnauhoista.

Kylttejä ja lippuja on harvakseltaan. Kun presidenttien mustat autot ajavat ohi, väkijoukko nostaa kännykät ja kuvaa.

Kello on 37 minuuttia yli yksi. Vladimir Putin on saapunut Helsinkiin tunnin myöhässä. Mustat autot saattavat häntä Presidentinlinnalle.

Portista sisään ja valkoiseen telttaan, jonka ovet suljetaan hienotunteisesti.

Samaan aikaan Donald Trump lähtee Kalastajatorpalta saapuakseen hänkin myöhässä, tasan 20 minuuttia Putinin jälkeen.

Putinin limusiini on suurempi kuin Trumpin.

Presidentit kättelevät kameroiden edessä. Kädenpuristus kestää kolme sekuntia.

Odotukset eivät ole korkealla.

Yhdysvaltain ja Venäjän välit ovat historiallisen huonot.

Kesäkuussa Putin on sanonut Yhdysvaltain kansallisen turvallisuuden neuvonantaja John Boltonille, että se on Yhdysvaltain syytä.

Kokouspäivän aamuna Trump on tviitannut: Suhteemme eivät ole koskaan olleet näin huonot, kiitos Yhdysvaltain typeryyden.

Kahdenkeskinen tapaaminen kestää kolmatta tuntia. Se on onnistunut liikemiesten kohtaaminen, jonka aikana Venäjän ja Yhdysvaltain väleihin tulee täyskäännös. Vakava Trump kertoo siitä myöhemmin tiedotustilaisuudessa.

Putin pitää puheenvuorot ensimmäisenä.

Uutistoimisto AP:n mukaan se johtuu siitä, että Venäjä on tapahtuman isäntämaa.

Putin vitsailee menneisyydestään tiedustelumiehenä ja lahjoittaa Trumpille MM-kisojen jalkapallon.

Salista purkautuu hämmentynyt joukko. Yhdysvaltain presidentti on kertonut luottavansa enemmän Putiniin kuin maansa tiedustelupalveluun.

Trumpin suosikki-TV-kanava Fox uutisoi: tapaaminen on täydellinen pettymys.